Il-Papa Franġisku wessa' d-definizzjoni tal-Knisja Kattolika Rumana ta' abbuż sesswali billi rreveda l-kodiċi penali tagħha biex jirrikonoxxi b'mod espliċitu li l-adulti, u mhux biss it-tfal, jistgħu jiġu vittimizzati minn saċerdoti u lajċi li jabbużaw mill-karigi tagħhom. Fil-fatt, bidla sinifikanti f'din il-liġi l-ġdida hija dwar azzjonijiet imwettqa mhux biss minn kleriċi, iżda wkoll reati ta' dan it-tip imwettqa minn reliġjużi mhux klerikali u minn persuni lajċi li jokkupaw ċerti rwoli fil-Knisja, kif ukoll kwalunkwe imġieba bħal din ma' persuni adulti, iżda mwettqa bi vjolenza jew abbuż ta' awtorità. Ir-reviżjonijiet – l-ewwel tat-tip tagħhom mill-1983 – huma parti mill-proċess kontinwu tal-knisja biex tindirizza l-lakuni fir-rispons tagħha għall-iskandli ta' abbuż sesswali li esperjenzat il-knisja Kattolika dawn l-aħħar 25 sena. Ir-riformi għandhom l-għan li jagħmlu n-normi penali universali dejjem aktar adattati għall-protezzjoni tal-ġid komuni u tal-individwi, li jkunu konformi mat-talbiet tal-ġustizzja u aktar effettivi u adegwati fil-kuntest tal-knisja tal-lum. Il-Vatikan ħabbar nhar it-Tlieta li l-Papa Franġisku għamel bidliet fil-Kodiċi tal-Liġi Kanonika tal-Vatikan, li hu l-qafas legali għall-1.3 biljun Kattoliku tad-dinja, wara snin ta' konsultazzjonijiet. Il-bidliet introdotti huma mibnija fuq tliet kriterji ta' gwida. L-ewwel kriterju huwa li l-liġi fiha definizzjoni adegwata tan-normi penali li qabel ma kienx hemm, sabiex tagħti indikazzjoni preċiża u ċara lil dawk li għandhom japplikawhom. It-tieni kriterju huwa l-protezzjoni tal-komunità u l-attenzjoni mogħtija biex tissewwa l-iskandlu u tikkumpensa għall-ħsara. It-tielet għan huwa dak li jipprovdi lill-ragħaj spiritawli bil-mezzi meħtieġa biex ikun jista' jipprevjeni reati, u biex ikun jista' jintervjeni fil-ħin biex jikkoreġi sitwazzjonijiet li jistgħu jsiru aktar serji, mingħajr, madankollu, ma tirrinunzja l-prekawzjonijiet meħtieġa għall-protezzjoni ta' l- preżunt ħati, bħala garanzija ta' dak li issa huwa ddikjarat li kulħadd huwa meqjus innoċenti sakemm jiġi ppruvat il-kuntrarju '.